erhwenkuo/poetry-chinese-zhtw huggingface dataset:
卜算子
作者：李太古（宋）

盡道是傷春，不似悲秋怨。門外分明見遠山，人不見，空腸斷。朝來一霎晴，薄暮西風遠。卻憶黃花小雨聲，誤落下、三四點。
西湖月
作者：黃子行（宋）

湖光冷浸玻璃，蕩一餉薰風，小舟如葉。藕花十丈，雲梳霧洗，翠嬌紅怯。壺觴圍坐處，正酒醁吹波紅映頰。尚記得、玉臂生涼，不放汗香輕浹。殢人小摘牆榴，為碎掐猩紅，細認裙褶。舊遊如夢，新愁似織，淚珠盈睫。秋娘風味在，怎得對銀釭生笑靨。消瘦沈約詩腰，彷佛堪捻。
西湖月
作者：黃子行（宋）

初弦月掛林梢，又一番西園，探梅訊息。粉牆朱戶，苔枝露蕊，淡勻輕飾。玉兒應有恨，為悵望東昏相記憶。便解珮、飛入雲階，長伴此花傾國。詩腰瘦損劉郎，記立馬攀條，倚闌橫笛。少年風味，拈花弄蕊，愛香憐色。揚州何遜在，試點染吟箋留醉墨。謾贏得、疏影寒窗，夜深孤寂。
賀新郎
作者：黃子行（宋）

開遍寒梅萼。正東皇、排酥砌玉，幻成樓閣。十萬瓊琚仙女隊，來趁春光遊樂。向醉裡、玉簪輕落。零亂不知何處去，甚人間、一夜東風惡。吹起在，畫簷角。參差向曉森如削。似吳姬、妝殘粉指，向人垂著。好似西園春筍瘦，紅錦䙀兒乍剝。且莫遣、兒童敲卻。擬辦羔兒香甕酒，喚劉叉、來醉尊前約。吟好句，再描摸。
滿江紅
作者：黃子行（宋）

津鼓匆匆，猶記得、故人相送。春江上、鳥啼花影，馬嘶香鞚。情逐陽關金縷斷，淚和楊柳春絲重。算別來、幾度月明時，相思夢。山萬壘，愁眉聳。春一點，歸心動。問風儔月侶，有誰遊從。百里家山明日到，一尊芳酒今宵共。任樓頭、吹盡五更風，梅花弄。
花心動
作者：黃子行（宋）

誰倚青樓，把謫仙長笛，數聲吹裂。一片乍零，千點還飛，正是雨晴時節。水晶簾外東風起，卷不盡、滿庭香雪，畫闌小，斜鋪亂颭，翠苔成纈。嫋嫋餘香未歇。空悵望音塵，兩眉愁切。翠袖淚乾，粉額妝寒，此恨有誰同說。江南春信無痕跡，餘情在、冷煙殘月。夢魂遠，蘭燈伴人易滅。
小重山
作者：黃子行（宋）

一點斜陽紅欲滴。白鷗飛不盡，楚天碧。漁歌聲斷晚風急。攪蘆花，飛雪滿林溼。孤館百憂集。家山千里遠，夢難覓。江湖風月好休拾。故溪雲，深處著蓑笠。
齊天樂
作者：龍紫蓬（宋）

雨簾雲棟重尋處，青紅半空飛去。檻影侵鷗，簷光送雁，搖盪秋容千里。歌珠舞翠。怎禁得無情，一江流水。可是西山，半眉新綠向人覷。千年留下剩賞，盡登臨無限，須付才思。壞堞閒愁，危檣往恨，欲拍闌干無路。新碑舊記。更今古匆匆，一番興廢。立盡斜陽，共誰評半語。
渡江雲
作者：蕭允之（宋）

薔薇開欲謝，峭寒漸少，軒檻俯晴沙。先來愁未了，又聽一聲，新闋落漁家。徘徊佇立，似玉笛、三弄昭華。春晝長、暗懷誰寫，戲墨亂翻鴉。吁嗟。詩情猶雋，酒興偏豪，記南樓月下。曾共樂、沈煙綺席，燭影窗紗。穠香秀色知何處，甚忘卻、堤柳汀葭。空惆悵，無人共採蘋花。
滿江紅
作者：蕭允之（宋）

冷逼疏簾，渾不似、今春寂寞。風雨橫，賞心歡事，總如雲薄。柳眼花須空點綴，鶯情蝶思應蕭索。但繞庭、流水碧潺潺，車音邈。懷往事，孤素約。酒未飲，愁先覺。甚中年滋味，共誰商略。芳草易添閒客恨，垂楊難系行人腳。謾幾回、吟遍夕陽紅，闌干角。
瑣窗寒
作者：蕭允之（宋）

細雨收塵，輕寒弄日，柳絲掠道。桃邊杏處，猶記玉驄曾到。對東風、回首舊遊，香銷豔歇無音耗。悵佳人、有約難來，綠遍滿庭芳草。愁抱。沈吟久，翠珥金鈿，為何人好。迴文細字，塵暗當年纖縞。倚闌干、斜陽又西，歡期易失春易老。待何時、再覓珍叢，共把清尊倒。
蝶戀花
作者：蕭允之（宋）

十幅歸帆風力滿。記得來時，買酒朱橋畔。遠樹平蕪空目斷。亂山惟見斜陽半。誰把新聲翻玉管。吹過滄洲，多少傷春怨。已是客懷如絮亂。畫樓人更回頭看。
虞美人
作者：蕭允之（宋）

朱樓曾記回嬌盼。滿坐春風轉。紅潮生面酒微醺。一曲清歌留往、半窗雲。大都咫尺無訊息。望斷青鸞翼。夜長香短燭花紅。多少思量只在、雨聲中。
點絳唇
作者：蕭允之（宋）

花徑相逢，眼期心諾情如昨。怕人疑著。佯弄鞦韆索。知有而今，何似留初莫。愁難託。雨鈴風鐸。夢斷燈花落。
洞仙歌
作者：段宏章（宋）

一庭晴雪，了東風孤注。睡起濃香佔窗戶。對翠蛟盤雨，白鳳迎風，知誰見、愁與飛紅流處。想飛瓊弄玉，共駕蒼煙，欲向人間挽春住。清淚滿檀心，如此江山，都付與、斜陽杜宇。是曾約梅花帶春來，又自共梨花，送春歸去。
滿庭芳
作者：劉貴翁（宋）

宮鳥西飛，楊花北去，春風飄向伊誰。盈盈小小，輕薄不堪肥。天付風流到骨，消不盡、流落青池。誰知道，踏歌朝暮，痴絕待渠歸。愔愔，春似酒，日痕生紺，裙色明漪。笑東家西沼，到處依依。同是東風種得，獨無據，飄泊年時。青梅落，水光簾影，小翠立橫枝。
水龍吟
作者：黃霽宇（宋）

麗華一握青絲，金珠粟粟香環裡。春窺綺閣，新妝風舞，銖衣如碎。翠鳳蒼虯，騎來下界，蝶驚蜂避。甚三生富貴，垂垂曉露，猶凝滿身珠翠。誰共那人結髮，問何時、蹇修為理。對花一笑，香茸易翦，碎金難綴。半點芳心，亂愁如織，縷絲傳意。倩東皇、拂拭新條，更與作、來生計。
齊天樂
作者：劉天迪（宋）

瑞麟香軟飛瑤席，吟仙笑陪歡宴。桐影吹香，梅陰弄碧，一味微涼堪薦。停杯緩勸。記羅帕求詩，琵琶遮面。十載揚州，夢迴前事楚雲遠。人生總是逆旅，但相逢一笑，如此何限。採石宮袍，沈香醉筆，何似輕衫小扇。流年暗換。甚新雨情懷，故園心眼。明日西江，斜陽帆影轉。
一萼紅
作者：劉天迪（宋）

擁孤衾，正朔風悽緊，氈帳夜生寒。春夢無憑，秋期又誤，迢遞煙水雲山。斷腸處、黃茅瘴雨，恨驄馬、憔悴只空還。揉翠盟孤，啼紅怨切，暗老朱顏。堪嘆揚州十里，甚倡條冶葉，不省春殘。蔡琰悲笳，昭君怨曲，何預當日悲歡。謾贏得、西鄰倦客，空惆悵、今古上眉端。夢破梅花，角聲又報春闌。
虞美人
作者：劉天迪（宋）

子規解勸春歸去。春亦無心住。江南風景正堪憐。到得而今不去、待何年。無端往事縈心曲。兩鬢先驚綠。薔薇花發望春歸。謝了薔薇、又見楝花飛。
蝶戀花
作者：劉天迪（宋）

日暮楊花飛亂雪。寶鏡慵拈，強整雙鴛結。燒罷夜香愁萬疊。穿花暗避階前月。鳳尾羅衾寒尚怯，卻悔當時，容易成分別。悶對枕鸞誰共說。柔情一點薔薇血。
鳳棲梧・蝶戀花
作者：劉天迪（宋）

一翦晴波嬌欲溜。綠怨紅愁，長為春風瘦。舞罷金盃眉黛皺。揹人倦倚晴窗繡。臉暈潮生微帶酒。催唱新詞，不應頻搖手。閒把琶調未就。羞郎卻又垂紅袖。
點絳唇
作者：劉天迪（宋）

一笑相逢，依稀似是桃根舊。嬌波頻溜。悄可靈犀透。扶過危橋，輕引纖纖手。頻回首。何時還又。微月黃昏後。
滿江紅
作者：張半湖（宋）

新綠池塘，一兩點、荷花微雨。人正靜，桐陰竹影，半侵庭戶。敧枕未圓蝴蝶夢，隔窗時聽幽禽語。卷沙幃、隨意理琴絲，黃金縷。鮫綃扇，輕輕舉。龍涎餅，微微炷。向水晶宮裡，坐消袢暑。剝啄誰敲棋子響，鶯兒林裡驚飛去。最好是、活水瀹新茶，醒春醑。
掃花遊・掃地遊
作者：張半湖（宋）

柳絲曳綠，正豆雨初晴，水天朱夏。石榴綻也。看猩紅萬點，倚亭敧榭。鎖闥深中，料想酒闌歌罷。日將下。是那處藕花，香勝沈麝。窗外風竹打。似戛玉敲金，送聲瀟灑。共觀古畫。喚石鼎烹茶，細商幽話。寶鴨煙消，天外新蟾低掛。涼無價。又丁東、數聲簷馬。
念奴嬌
作者：劉景翔（宋）

甚情幻化，似流酥圍暖，酣春嬌寐。不數錦篝烘古篆，沁入屏山瀋水。笑吐丁香，紫綃襯粉，房列還同蒂。翠球移影，媚人清曉風細。依約玉骨盈盈，小春暖逗，開到燈宵際。疑是九華仙夢冷，誤落人間遊戲。比雪情多，評梅香淺。三白還堪瑞。塵緣洗盡，醒來還又蔥翠。
小重山
作者：劉景翔（宋）

山翠晴嵐曲曲偎。紅香浮玉醉窩頹。不煩人築避風臺。瀟湘路，隨意自徘徊。春倦怕頻催。琵琶私語近、問誰來。春風那隔錦雲堆。夢中蝶，飛去又飛來。
玉樓春
作者：劉景翔（宋）

可憐又誤江南景。雨膩風喧愁入暝。依稀碧玉水邊魂，憔悴綠珠樓外影。點點隨人飛遠近。薄倖相逢情怎忍。年年三月化香塵，天上人間看夢醒。
如夢令
作者：劉景翔（宋）

獨立荷汀煙渚。一霎錦雲香雨。似為我無情，驚起鴛鴦飛去。飛去。飛去。卻在綠楊深處。
摸魚兒
作者：周伯陽（宋）

又匆匆、月鞭露鐙，梅花江上歸路。海圖破碎來時線，何似綵衣低舞。風雪暮。正望斷青山，一發雲橫處。浩歌獨舉。便想見迎門，牽衣兒女，總是舊眉嫵。陽關曲，揮灑紫薇花露。妙音清遠高古。經寒楊柳休輕折，搖動一溪霜霧。邯鄲步。笑布襪青鞋，去住知何許。汀鷗沙鷺。若問我重來，明年有約，今日是前度。
春從天上來
作者：周伯陽（宋）

浩蕩青冥。正涼露如洗，萬里虛明。鼓角悲健，秋入重城。彷佛石上三生。指蓬萊雲路，渺何許、月冷風清。倚南樓、一聲長笛，幾點殘星。西風舊年有約，聽候蛩語夜，客裡心驚。紅樹山深，翠苔門掩，想見露草疏螢。便乘風歸去，闌干外、河漢西傾。笑淹留，劃然孤嘯，雲白天青。
尉遲杯
作者：尹公遠（宋）

冰弦語。在竹樹、院落深深處。當年野草閒花，何許浮雲飛絮。徵鴻止止，縱汗漫、遊人遠回顧。遲瓊樓、五色簾開，喚醒玄鶴飛舞。何事夢斷湖山，尚九里松聲，八月潮怒。三十年餘池臺淚，應不為、花奴羯鼓。想天上、群仙老矣，甚比似、人間更愁苦。倩畫闌、留住西風，莫教愁入雲去。
齊天樂
作者：尹公遠（宋）

江湖千里秋風客，翩然白雲黃鵠。石鼎煙霏，篆書紅溼，隨處菊香泉綠。幅巾野服。盡掃葉開門，抱琴聽瀑。何事蓬壺，歸來獨待海濤陸。盧鴻舊時隱處，想斜陽草樹，水榭雲屋。麈尾玄玄，筆花語語，剪盡雨窗殘燭。黃庭誤讀。且東老留詩，採和歌曲。後日重尋，洞天三十六。
摸魚兒
作者：李天驥（宋）

又何須、嚮明還滅，寒花點綴孤影。玉龍度海吹魚浪，煙淡寶釵橫鬢。斜又整。是蟲滴驪珠、兩兩相交頸。夜長人靜。恁玉果低拋，金錢暗卜，此意有誰領。歡娛事，料想憑伊先應。帕綃新淚獨凝。銀篦未忍輕挑下，只恐暗風吹燼。重記省。怕莫是、明朝有個青鸞信。怎知無定。算只解窺人，人孤影只，成瘦又成病。
憶舊遊
作者：劉應幾（宋）

記銅駝載酒，翠陌吹簫，曾聽相呼。不盡離離意，覺柔腸如剪，立馬踟躕。人生似此蒼鬢，禁得幾聲疏。想怨入秋深，愁隨天遠，滿目平蕪。音書未曾寄，正人在燕臺，忘卻回車。奈菰蒲舊地，山空木落，霜老泉枯。月明仙掌何處，轉首失棲烏。待說與雲間，瀟湘近日風捲湖。
木蘭花慢
作者：周孚先（宋）

訪梅江路遠，喜春在、劍川湄。正雁磧雲深，漁村笛晚，茸帽斜敧。舊遊不堪回首，更文園、多病減腰圍。惟有秋娘聲價，風流仍似前時。依稀壁粉舊曾題。菸草半悽迷。嘆單父臺荒，黃公壚寂，難覓佳期。誰家歌樓催雪，遣夜來、風雨緊些兒。醉後唾壺敲缺，龍光搖動晴漪。
鷓鴣天
作者：周孚先（宋）

曾唱陽關送客時。臨岐借酒話分離。如今酒被多情苦，卻唱陽關去別伊。歡會遠，渺難期。黃壚門掩晝陰遲。青樓更有痴兒女，謾憶胡姬捧勸詞。
蝶戀花
作者：周孚先（宋）

舟艤津亭何處樹。曉起瓏璁，回首迷煙霧。江上離人來又去。飄零隻似風前絮。倦倚蓬窗誰共語。野草閒花，一一傷情緒。明日重來須記取。綠楊門巷深深處。
念奴嬌
作者：彭泰翁（宋）

九華驚覺，又偷承雨露，羞勻春色。岸蓼汀蘋成色界，未必天香人識。粉涴脂凝，霜銷霧薄，嬌顫渾無力。黃昏月掩，山城那更閒笛。應是未了塵緣，重來遲暮，草草西風客。鶯燕無情庭院悄，愁滿闌干苔積。宮錦尊前，霓裳月下，夢亦無訊息。嫣然一笑，江南如此風日。
憶舊遊
作者：彭泰翁（宋）

玉環扶淺醉，翠袖籠寒，香汗初融。昨夜殘妝在，最難勝珠絡，都沁鉛紅。朝雲低護深約，蜂蝶不知蹤。奈燕子情多，斜飛輕觸，淚灑羞容。重逢。記前度，解翦燭調笙，踏月鳴驄。風入人間遠，待塵緣洗盡，飛珮凌空。丁寧為我留住，攜酒壽東風。便花譜重修，高堂再賦疑夢中。
拜星月慢
作者：彭泰翁（宋）

霧罥觚稜，塵侵團扇，恨滿哀彈倦理。控雨籠雲，共閒情孤倚。斂娥黛、怕似流鶯歷歷，惹得玉銷瓊碎。可惜闌干，但苔花沈穗。算天音、不入人間耳。何人謾、裛損青山淚。不是舊譜都忘，厭新腔嬌脆。多生不得丹青意，重來又、花鎖長門閉。到夜永、笙鶴歸時，月明天似水。
水龍吟
作者：曾允元（宋）

日高深院無人，楊花撲帳春雲暖。迴文未就，停針不語，繡床倚遍。翠被籠香，綠鬟墜膩，傷春成怨。盡雲山煙水，柔情一縷，又暗逐、金鞍遠。鸞佩相逢甚處，似當年、劉郎仙苑。憑肩後約，畫眉新巧，從來未慣。枕落釵聲，簾開燕語，風流雲散。甚依稀難記，人間天上，有緣重見。
月下笛
作者：曾允元（宋）

又老楊花，浮萍點點，一溪春色。閒尋舊跡。認溪頭、浣紗磧。柔條折盡成輕別，向空外、瑤簪一擲。算無情更苦，鶯巢暗葉，啼破幽寂。凝立。闌干側。記露飲東園，聯鑣西陌。容銷鬢減，相逢應自難識。東風吹得愁似海，謾點染，空階自碧。獨歸晚，解說心中事，月下短笛。
齊天樂
作者：曾允元（宋）

碧梧枝上佔秋信，微聞雨聲還愜。虹影分晴，雲光透晚，殘日依依團箑。闌干一霎。又長笛歸舟，亂鴉荒堞。兩鬢西風，有人心事到紅葉。嬌蓮相對欲語，奈蓮莖有刺，愁不成折。天上歡期，人間巧意，今夜明河如雪。新寬頻結。想寶篆頻溫，翠奩低揭。霧溼雲鬟，淺妝深拜月。
點絳唇
作者：曾允元（宋）

一夜東風，枕邊吹散愁多少。數聲啼鳥。夢轉紗窗曉。來是春初，去是春將老。長亭道。一般芳草。只有歸時好。
沁園春
作者：朱元夫（宋）

心上浮香，軒前度影，約久傳梅。奈月意風情，枝南枝北，雲婚雨嫁，年去年來。幾望溪橋，屢肥芳信，歷盡冰霜春自回。朝來報，報梢頭兒女，並蒂花開。佩環飛下妝臺。喜今度佳期不用催。羨行李三千，金屏翠幄，仙姿第一，玉骨瓊腮。雌蝶紛紛，雄蜂逐逐，爭道工為使與媒。翁知麼，有西樓過雁，暗為徘徊。
壺中天・念奴嬌
作者：朱元夫（宋）

人生有酒，得閒處、便合開懷隨意。況對壽、龜仙鶴舞，猶直壺天一醉。蠶麥江村，梅霖院落，立夏明朝是。樽前回首，去年四月十二。依舊洛裡吟窩，華臺書隱，心事無懷氏。偃鼠醯雞空擾擾，海月天風誰寄。珠璧禎祥，鬥牛光景，預可佔斯世。先生出否，明年方六十歲。
沁園春
作者：邵桂子（宋）

知是今年，一冬較暖，開遍梅花。有一朵妖嬈，塘之東畔，東君愛惜，雲幕低遮。小萼微紅，香腮傅粉，把壽陽妝取自誇。誰知道，忽移來秀水，深處人家。清香撲透窗紗。漸仙李穠華無等差。這冰姿一樣，玉顏雙好，月明靜夜，疏影橫斜。傳語曹林，須將止渴，結子今番早早些。梅自笑，嗔賀新郎曲，待拍紅牙。
賀新郎
作者：邵桂子（宋）

新雨黃花路。看清江、旌旗千騎，使君東去。萬里歸來城頭角，吹徹家山舊處。惜洲鷺、留君不駐。白髮遺民壺觴語，笑浣花鄰里來襦褲。誇見早，恨來暮。故人只在山中住。記年時、腸斷相望，天風海雨。滿鬢星星華髮少，君鬢尚今青否。休誇說、神仙官府。玉笥平生清入夢，會有時、乘興攜吾侶。就君醉，為君舞。
滿江紅
作者：邵桂子（宋）

離卻京華，到這裡、二千八百。窮醋大、齊齊整整，豈無貸揭。隨地平章花與柳，為天評品風和月。只留得、一管鈍毛錐，一丸墨。初不是，絲綿帛。又不是，茶鹽鐵。更有蘇州破硯，兔園舊冊。一領征衣半塵土，兩頭箬笠幾風雪。問欄頭、直得幾多錢，從頭說。
百字令・念奴嬌
作者：邵桂子（宋）

三年幕畫，是小試相業，桐陰相譜。協暫擁容心似佛，春在螺山螺浦。白玉無瑕，黃扉倚重，一府中流柱。簫然錦滿，扁舟明日歸去。此去南北才名，看青雲隱駕，玉階徐步。共說荊州老長史，宰相須還他做。沙路星明，甘棠人遠，無計攀轅住。薰香三祝，蒼生正望霖雨。
賀新郎
作者：彭子翔（宋）

一點陽春小。傍妝臺、梅梢粉嫩，桃花紅透。合巹樽前人笑語，銀燭兩行紅補。雲正暖、流蘇香獸。金屋阿嬌元共貯，待玄霜、杵就方成偶。□□□，□□□。西園撲蝶春風早。看浮花、浪蕊飛盡，娟娟閨秀。柳帶菖蒲堪綰結，只綰同心未就。算今夜、心都同了。待闕鴛鴦情似海，錦衾溫、說到雞聲曉。頭白也，鎮相守。
木蘭花慢
作者：彭子翔（宋）

仙家春不老，誰說到、牡丹休。算蠻柳樊櫻，怎生了得，白傅風流。枝頭。摽梅實好，奈綠陰、庭戶不禁愁。幸有琴中鳳語，能通鏡裡鸞求。鏘璆。雜佩下瀛洲。寶箑紫煙浮。望蘭情紅盼，三生曾識，一見如羞。綢繆。從今偕老，似柳郎、無負碧雲秋。莫倚迴文妙手，放教遠覓封候。
千秋歲
作者：彭子翔（宋）

重陽來未。誰領黃花意。斟玉醑，歌金縷。雲山籠瑞彩，風月溶清氣。北山頂，壽星一點光無際。六十今朝是。甲子從頭起。堂堂去，千千歲。是非華表鶴，深淺蓬萊水。翁不管，年年先共黃花醉。
聲聲慢
作者：彭子翔（宋）

萸房初薦，橙子新槎。菊松圖下捧金荷。看翁將息，後生似、去年些。更眼前、稚子又多。鬢綠顏酡。對花醉、把花歌。熙寧安樂好行窩。佳辰雖異，翁此興、不輸他。更如何、歡喜也呵。
臨江仙
作者：彭子翔（宋）

佛說波斯王此歲，衰顏羞見河流。翁今丹臉發光浮。毗盧金色界，爛熳菊花秋。七個明朝方九日，年年稅在今朝。八千秋老又從頭。明朝無盡在，蝴蝶不須愁。
暗香
作者：彭子翔（宋）

停雲望極。問秀溪何似，英溪風月。劫火灰飛，又見雕簷照寒碧。何事歸來歸去，似熙載、江南江北。還又向、殊鄉初度。故鄉人，卻為客。是則。家咫尺。不是有、蓴羹鱸鱠堪憶。從心時節。消得山陰幾雙屐。莫把放翁笑我，又似憶、平泉花石。籬菊老，梅枝亞，不歸怎得。
醉蓬萊
作者：百蘭（宋）

怪柳吟翻雪，梅笑衝寒，鬱蔥如彩。還是瑤池，宴神儔侶。羅幕輕掀，繡簾低揭，按霓裳宮羽。寶炷燻濃，佩環聲顫，鳳飛鸞舞。猶記年時，玉簫吹徹，並駕蕭郎，共驂贏女。旋捧麒麟，種舊家前武。政了摘星天上，早約個、嫦娥住。妝點華堂，雙扶醉玉，黑顛如許。
滿庭芳
作者：百蘭（宋）

有分非難，是緣終合，採來還換須臾。少年培植，春意已敷腴。畢竟花多駐果，堅牢是、蚌老生珠。君知否，今番定也，顛不破璠璵。遙知紛瑞靄，十分郎罷，黃溢眉須。便何妨燕喜，剩賣歡娛。況侍北堂難老，庭階映、玉樹森如。金荷勸，從教酩酊，扶醉看孫株。
雨中花・夜行船
作者：百蘭（宋）

飣鬥雲山，挨排煙水，六丁午夜文移。道滁翁孫子，欲寄遊嬉。高趁鶩霞舒嘯，低群鷗鷺忘機。牢籠兩下，樓乘汗漫，橋枕清漪。灞陵吟暢，岳陽登覽，百色都副襟期。還好是、行天馬渡，探月人歸。倚柱荷香撲面，憑欄桂影侵衣。索梅無便，春風不礙，容我追隨。
碧桃春・阮郎歸
作者：丁持正（宋）

幾年辛苦搗元霜。一朝瓊粉香。雲英縹渺曳仙裳。相將騎鳳凰。鍧帝樂，酌天漿。千年顏色芳。從茲歸去白雲鄉。碧桃春晝長。
一籮金・蝶戀花
作者：李石才（宋）

武陵春色濃如酒。遊冶才郎，初試花間手。絳蠟燭殘人靜後。眉峰便作傷春皺。一霎風狂和雨驟。柳嫩花柔，渾不禁僝僽。明日餘香知否。粉羅猶有殘紅透。
水調歌頭
作者：魏順之（宋）

人世斗南瑞，天上璧東星。誰分佳種，鍾作間世玉麒麟。本是南陽相種，來應瑞龍間氣，試聽即英聲。若問賢相敵，君去問參軍。質金渾，標玉立，氣冰清。梅花時候，結子便可鼎調金。人謂丹山苞鳳，天產渥窪駿骨，德毓竇家椿。來作湯餅客，何幸廁嘉賓。
賀新郎
作者：伍梅城（宋）

甲子頭春雨。知老天、淨冼荊揚，十年煙霧。夜半墮中星一顆，飛下五雲深處。帝親敕、六丁呵護。須信斯人為世瑞，非人龍、定是文中虎。關世道，系天數。此兒殊怕人驚顧。況當家、廷評為祖，大中為父。料想廷評公一笑，笑對大中共語。應自把、小程誇取。會見九州熙白日，做狀元、宰相榮門戶。年正少，四親具。
賀新郎
作者：伍梅城（宋）

夢到天宮裡。見長庚星顆，忽自月邊飛至。直奏玉皇金闕道，臣已五年於此。今亦欲、過宮一次。福祿壽星齊讚歎，過宮時、須過廉泉位。帝首肯，從他意。朝來鵲送簾前喜。聞廉泉、似是紫巖，螟蛉兄子。是子南軒人物祥，功業行看相似。豈同祖、同聞而已。細把所聞詳所夢，想天文、實應人間事。況真是，長庚李。
最高樓
作者：伍梅城（宋）

知君久，勘破利名關。未老得先閒。今年最喜吟身健，生朝更覺酒腸寬。且隨宜，將秫種，買花看。門外吏、催科無一跡。窗下客、談詩常經日。兒玉樹，弟金蘭。華堂舉案齊眉樂，錦天歌客笑聲歡。問何如，福東海，壽南山。
醉蓬萊
作者：伍梅城（宋）

倚東風笑問。落紅啼鴂，清明來未。小雨弄晴，做輕寒天氣。南極光中，五雲深處，人慶千秋歲。翡翠屏間，琉璃簾下，綵衣明媚。九老風流，五候家數，如此乾坤，有人如此。天正煩君，作江南一瑞。世上今秦，山中古晉，盡不經吾意。但要牡丹，年年今日，伴人沈醉。
摸魚兒
作者：伍梅城（宋）

極知君、腰騎鶴，此心與水相似。梧桐葉上黃昏雨，恨殺無情流水。滔滔地。今日大江頭，明日人千里。君思往事。兩袖淮雲，一輪明月，要亦尋常耳。君去也，我亦扁舟東矣。尊前何惜同醉。五年未老君猶健，五十行當富貴。書頻寄。報王粲、何時可決荊州計。俱胝一紙。更細算何時，五星同會，天下太平未。
賀新郎
作者：伍梅城（宋）

上界神仙府。誰移來、登瀛堂畔，五雲深處。江水一弓山萬朵，竹外梅花千樹。看都入、高人庭戶。南北兩廳相對起，要門前、便是浮嵐路。依暖翠，開吟圃。鶯遷喜奉高堂母。向銷金帳下，坐看秦歌趙舞。唐宋幾年名閥閱，到此步高一步。君聽取，邦人慶語。多少朱門隨世化，獨眼前、突兀新如許。真個是，擎天柱。
賀新郎
作者：丁幾仲（宋）

喜溢蟾宮夢。起推衣、平章寶桂，溼鴉飛動。果報佳音傳絡秀，丹穴雛生綵鳳。想孔釋、親來抱送。不羨徐卿秋水澈，試聞聲、識破真英種。培杞梓，待時用。當年絳帳承新寵。問何如歸來，碧荷香重。都是劉郎看承處，多少溫柔從臾。會起我嘉賓欽竦。左氏公羊，從初所學，看家傳、聲譽今騰湧。拚醉舞，與誰共。
百字謠・念奴嬌
作者：禪峰（宋）

中秋近也，正於門瑞氣，蔥蔥時節。隔歲維熊佔吉夢，今夕天生英傑。仙籍流芳，瑞龍毓秀，應是非凡骨。詩書勳業，妙齡行見英發。好是日滿三朝，剩陳湯餅，投轄留賓客。玉果犀錢排綺宴，窈窕歌珠舞雪。枕玉涼時，屏山深處，好事權休說。小蠻楊柳，邇來還可攀折。
西江月
作者：劉澗谷（宋）

淑質生當良月，晬辰喜遇今朝。掌心託個儒人苗。早晚夫人爭叫。阿母神仙苗裔，阿爺宰相丰標。阿兄氣宇更飄飄。阿弟看看速肖。
浣溪沙
作者：遊稚仙（宋）

晬日先聯瑞日紅。壽星明照壽筵中。慶門樂事正重重。明日賈逵添戲彩，異時李漢看乘龍。魚軒玉軸定榮封。
沁園春
作者：李團湖（宋）

六桂傳家，三槐植庭，箕裘大儒。甚二郎意氣，似同稷契，一時慶會，致主唐虞。百揆登庸，雙親未老，此樂人間還有無。那堪更、有棣華韡韡，聽履亨衢。朝來天上傳呼。便寫作、衣冠盛事圖。有聲容備樂，傳宣錫動，充庭牲餼，簇擁歡娛。整頓乾坤，鞏安宗社，亦有臣功如此乎。中書考，願年年此日，春滿蓬壺。
滿江紅
作者：黃誠之（宋）

五嶽三光，鍾秀氣、篤生人傑。天付與、心腸錦繡，精神冰雪。姓字早登龍虎榜，文書夜直絲綸閣。謝君王、特地掇鸞坡，來閩粵。幾千頃，恩波闊。十萬戶，歡聲浹。看致君堯舜，歸班夔契。淡笑掃清沙漠淨，彌縫補就蒼天缺。願年年、長醉臘前春，梅梢月。
洞仙歌
作者：熊子默（宋）

春逢花好，一笑長相見。令似當年徊仙苑。況歌翻桃葉，香繞萊衣，須通道，人與千秋共遠。不妨留絳節，看即沙堤，玉筍班高侍金輦。問人間、緣底事，猶欠河清，須妙手、鴻鈞一傳。待整頓乾坤、卻歸來，喚舞鶴翔雲，洞天遊伴。
水調歌頭
作者：陳惟哲（宋）

近畿賢太守，陸地隱神仙。功高玉記，名通紫府自長年。拂拭壺中光景，遊戲人間風月，富貴本青氈。十載五分牧，惠澤浸江天。把文章，做勳業，德才全。龜峰堂上，滿城和氣入歌筵。春在百花庭院，坐擁十眉珠翠，壽酒吸長川。來歲稱觴處，穩向鳳池邊。
摸魚兒
作者：歐陽朝陽（宋）

正當紱麟時候，秋香還弄清曉。雙旌五馬人間貴，千里共騰歡笑。人未老。看綠鬢朱顏，贏得花簪帽。獸爐篆嫋。聽檀板輕敲，歌珠一串，依約似蓬島。青雲步，九萬論程未了。芹宮多世儀表。提封晉郡重拈出，留樣他年稱好。書上考。怕種滿棠陰，丹詔催歸早。安期獻棗。對鶴健丹香，龜輕蓮葉，起舞醉清醥。
賀新郎
作者：碧虛（宋）

兗兗登臺閣。問諸公、誰講誰明，詩書禮樂。前日畢星光焰裡，有一濂渠伊洛。被翠玉、江山佔卻。天下國家多少事，好人才、半刺東南角。當路者，欠商確。壽杯端拜深深酌。把尋常、祝頌蕪詞，一時刪削。引飲萊公同鼎軸，共定澟淵一著。二百載、無人能學。文簡畢公真事業，非先生之託誰之託。龜鶴舞，蛟龍躍。
瑣寒窗
作者：彭正大（宋）

千里儒流，稱觴此際，梅花三度。書檯最上，健羨一翁如許。問吳江、別來舊人，當時折柳憑誰語。但春在芹宮，芳滋蘭畹，一簾今雨。憑闌、凝望處。有綠水青山，乾坤付與。百年家譜，曾是斯文宗主。世間好景相尋，墨客騷人為伴侶。待西風、桂子重開，又步青雲去。
感皇恩
作者：葉巽齋（宋）

冬嶺秀喬松，江南飛雪。數朵梅花弄春色。玉顏蒼鬢，人似松梅標格。歲寒長不老，人奇絕。簿領餘間，長生有道，福壽從今更千百。孫枝浸盛，萬卷家傳方冊。樽前頻醉，此宵風月。
慶長春・念奴嬌
作者：鐵筆翁（宋）

有灑如澠，便開懷痛飲，我歌君拍。世事輪雲都莫問，只要顏紅鬢黑。鸝燕風清，鴛鴦水暖，打當生申節。薰風來也，幾人感戴翁德。好是駕海胸襟，屠龍手段，一笑乾坤窄。門外塵濤三百尺，不博剡溪一雪。綠幕紅圍，妙歌細舞，且醉三千客。問翁年紀，廣成千有二百。
醉蓬萊
作者：劉性初（宋）

喜首夏清和，槐綠成陰，榴紅正朵。仙鶴翩躚，來致千秋賀。南極長明，後天不老，瑞靄浮青瑣。滿樹蟠桃，瑤池捧獻，一年一顆。好敞亭臺，勝添花柳，時醉時歌，時行時坐。受用黃庭，寶熟丹田火。曉對青山，日吟白髮，盡功名江左。戲彩亭邊，陶陶自得，有何不可。
齊天樂
作者：劉學顏（宋）

紅岡小塔楓林路，曾見承平歌舞。舞罷人歸，月斜影轉，重見郎官星度。鄉關境土，又二十餘年，桑麻深露。說與閭巷，少年知得當時否。如今蒼顏白髮，問耕聊爾耳，依稀農圃。父老吾伊，深山雞黍，誰念亂離父母。村南晝午。謾對客烹茶，笑談今古。千歲迢迢，竹風時掃戶。
好事近
作者：江史君（宋）

耳順恰當年，甲子方一數。絳縣老人曾紀，四百四十五。孫弘博士適遭逢，馬援擊蠻未遇。五福祝君全備，更尊榮安富。
最高樓
作者：徐架閣（宋）

年高德劭，休嘆老而傳。縱白髮，尚紅顏。楚丘且謂吾始壯，大致仕亦宜然。更尊榮，安富貴，壽綿延。聞道生辰當月吉，萬福千祥降自天。獻春酒，展華筵。從心奚止不逾矩，絳人彭祖信齊肩。更殷勤，加頌禱，等椿年。
沁園春
作者：立齋（宋）

表表耆英，松柏貞剛，冰霜潔清。正持囊紫禁，急流勇退，步角巾綠野，閒處安身。里社雞豚，家山猿鶴，物我相忘法從榮。東溪畔，似非熊尚父，在渭之濱。閒來袖手梅亭。似桃李紛紛谷自春。算高風難進，縉紳楷式，頹波立，鄉曲儀刑。厚德清名，疏星碧落，屈指如公今幾人。無他祝，但似山難老，鎮壓囂塵。
酹江月・念奴嬌
作者：黃革（宋）

堂堂卿月，奉君恩來作，潛藩賢守。喜遇慈闈年八十，特向新正稱壽。千里春風，滿堂和氣，是處歌聲奏。荷衣紫綬，捧觴齊上春酒。人道彭祖高年，壽高八百，管從來稀有。似此遐齡，屈指算、猶有十分之九。惠滿梅山，寵新芝檢，歸展調羹手。疏封國號，天教富貴長久。
百字令・念奴嬌
作者：陳潛心（宋）

梅峰孕秀，慶仙翁、咫尺元宵三夕。盛德溫溫如玉粹，多少殊勳嘉績。兩擁朱幡，獨清節，高誼真難屈。景疏堂下，臺星長伴南極。雅羨椿桂聯芳，金章紫綬，拜舞歡聲溢。福備宜高仁者壽，喜占人間八十。漢重申公，周登尚父，盛事今猶昔。九重注想，備車行聘遺逸。
三登樂
作者：羅子（宋）

過了元宵，見七葉蓂又飛。恰今朝、昴宿降瑞。初度果生賢，盡道丰姿絕異。翰林人物，雲霄富貴。自棲鸞展驥。迤邐黃堂，每登要路無留滯。暫歸來，訪松菊，趣裝行用濟。增崇福祿，壽延千百歲。
虞美人
作者：劉公子（宋）

攙先四日花朝節。紅紫爭羅列。傳言玉女降生朝。箕宿光聯婺宿、燦雲霄。斒衣紅袖齊歌舞。稱頌椒觴舉。群仙列侍宴瑤池。王母麻姑同壽、更無期。
百字謠・念奴嬌
作者：三槐（宋）

武夷秀氣，萃君家、春色融和時節。賞了花朝才六日，曾記挺生英傑。量吸鯨川，志吞牛渚，標格冰壺潔。臺星明處，年年輝映南極。須信早晚橫翔，雲霄直上，寧久棲鸞棘。富貴榮華年正少，謝砌芝蘭秀髮。行及瓜期，榮趨花縣，百里民懷德。交騰薦剡，褒遷大振勳業。
沁園春
作者：程東灣（宋）

毓德婺虛，聯輝魁宿，天啟儒英。正仲春蓂階，三留葉秀，曉來蓬矢，六掛門榮。星昴誕蕭，神嵩降甫，怎似今朝記始生。當此際，有滿城和氣，萬井歡聲。龔黃政事勳名。鏡裡文書吏膽驚。況百年經界，於今修復，四賢道學，至此彰明。月對豔陽，日逢初度，紫詔行催覲玉京。黃堂上、壽觴稱處，介福邦民。
百字謠・念奴嬌
作者：張倅（宋）

榆煙新起，正清明節過，翠蓂九葉。欣會謫仙初度日，鳳穴產真鸑鷟。心腸琅琅，文章錦繡，看鏡期勳業。暫居馬帳，後知有賴先覺。可想大器晚成，功名有志，未遜蘇秦學。奈不在身先在子，果向秋風摶鶚。詩酒琴棋，風花雪月，養浩全真樂。壽觴五福，太公須遇文獵。
水調歌・水調
作者：胡德芳（宋）

湛湛玉清水，矗矗煉丹山。秀環侯泮，廣文分得括蒼仙。虞殿薰風初入。堯陛祥蓂七葉，此際誕真賢。學術瑞王國，聲譽藹人寰。綠槐宮，丹桂殿，杏花壇。英華粲發，聊將文教布龍藩。我亦執經北面，喜見發祥南鬥，再拜祝長年。丹詔爛鴉墨，綠髮映貂蟬。
聲聲慢
作者：趙宰（宋）

洞賓仙客，誕節明朝，方齋今日稱觴。為有金丹，希年近也康強。平生鐵石肺腑，肯依阿、貪戀朝行。芹溪上，把等閒出處，付與滄浪。花竹午橋蔥倩，身退靜、功名大耐偏長。濟世經綸，暫時收斂何妨。黃扉有分須到，況玉皇、久待平章。康時了，萬千年、姓字彌香。
滿庭芳
作者：張宰（宋）

氣吐虹霓，筆飛鸞鳳，從來錦繡文章。謫仙才調，復見慶流芳。向自題名雁塔，不十載、德播河陽。慰民望，一麾出守，風月任平章。清和，時欲半，呂仙誕日，正此相當。欣逢初度旦，敢獻椒觴。只恐經綸大手，應休期、便趣曹裝。願箕宿，照臨南極，拱北遠流光。
滿江紅
作者：梁大年（宋）

九十炎光，又過了、三分之一。記當年光際，誕生良弼。崧嶽降神鍾秀氣，孕成間世真英傑。妙文章、拾芥立功名，誰能敵。周孔業，鄒軻質。伊尹志，淵明節。袖經綸妙手，屢投班筆。富貴一朝知己逼，封候談笑真堪覓。信功名、管取出長年，看箕翼。
水調歌頭
作者：梁大年（宋）

南極壽星現，佳氣藹庭除。誰為絳人甲子，為我一軒渠。恰喜亥成二首，還慶陽來七日，和氣漸舒徐。敬為圖南祝，一瓣問興居。傲松筠，撫龜鶴，樂蓬壺。斑衣戲舞，春滿蘭玉正森如。卻憶杜陵老子，因羨碧山學士，茅屋換銀魚。何似溫柔地，絲竹伴琴書。
燭影搖紅
作者：鼓峰（宋）

風入虞弦，麥秋向晚梅天潤。彩絲長命鬥新奇，還是端陽近。想見瑤池仙韻。對蟠桃、朱顏相映。篆飄寶鼎，酒滿霞觴，黃堂深靜。超悟真筌，鳳歸不作登臺恨。慶餘有子在河圖，詳試龔黃政。好是棠陰清永。且遊戲、壺中光景。會有飛詔，卻奉輕軒，天朝歸覲。
水龍吟
作者：程霽巖（宋）

夏秋晦朔之間，伊誰為作交承主。顒昂仙伯，挺生此日，賓涼餞暑。絳縣老人，問將甲子，恰今歲數。舉香山晏會，才先一載，愚深幸、獲叨預。何以壽君初度。願朱顏、年年如許。棘棲鸞鳳，瑞浮鸂鶒，爭如燕處。雙桂漸香，靈椿好在，福全九五。向畫堂深處，不妨重按，舊時歌舞。
滿庭芳
作者：程霽巖（宋）

一葉鳴秋，五蓂紀瑞，申月還慶生申。巍巍郎宿，輝映壽星明。一段精神玉立，秋潭自、足副徽稱。長生籙，只在公丹府，何待祝修齡。粉垣，才過了，便持荷橐，光近楓宸。況金甌將啟，慶滿槐庭。朝旆行行入侍，綵衣映、袞冕輝新。從今去，相門出相，未數漢韋平。
水調歌頭
作者：翠微翁（宋）

蓂莢繞開六，寶曆已當千。人間收盡繁溽，涼意入琴絃。盡道薦衡交剡，更值生申時節，喜色動閭閻。終夜望銀漢，文宿貫臺躔。定燕秦，封晉魏，信當然。處處紅蓮開幕，曹掾豈能淹。見說玉堂飛詔，已許金閨通籍，蓬島伴神仙。來歲壽卮酒，應醉御爐煙。
朝中措
作者：菊翁（宋）

桂花庭院是蓬壺。行地列仙圖。月姊攙先兩日，捧觴來慶垂弧。壎箎伯仲，翁前再拜，彩袖嬉娛。人羨一經教子，君今滿屋皆書。
水龍吟
作者：趙僉判（宋）

老人星照螺川，麗譙瑞靄籠晴晝。使君初度，滿城和氣，歡聲盈口。籬菊浮金，茱萸泛紫，重陽時候。算年年長是，節前八日，先滿□、為公壽。一代文章山斗。擁朱幡、暫勞分守。崇墉萬堞，浮樑千丈，此恩難朽。襦褲方謠，絲綸已下，即登班首。看明年今日，開筵鳳池，賜黃封酒。
沁園春
作者：李慧之（宋）

八九十翁，似嬰兒戲，漢司馬遷。記渭川垂釣，一年之長，龍山吹帽，七日之前。口角春風，襟期秋月，萬事從來只任緣。隨渠道，更登天富貴，陸地神仙。兒孫綠綬青編。看鼓舞雲霄高刺天。但階移花影，閒尋棋局，風斜竹徑，緩起茶煙。心跡逾清，精神越健，不用金丹資節宣。洪崖老，笑將眉壽，祝我老人軒。
最高樓
作者：留晚香（宋）

西江水，分潤到全閩。芹藻亦生春。秀鍾東壁雙躔瑞，祥開南極一星明。把紫陽、年月算，恰同庚。前十日、重陽秋正好。後十日、小陽春未透。梅與菊，此交承。酌公菊水來稱壽，期公梅實去和羹。要教人，看久遠，是功名。
八聲甘州
作者：楊守（宋）

問梅邊訊息有還無，似微笑應人。道近來別有，相家一種，葉葉都新。趁得嫩寒輕暖，七日小陽春。一點和羹意，來做生辰。錦繡香中開國，向綺霞洞裡，暫寄閒身。欠朝家多少，未了底經綸。便如何、偷閒去得，也須煩、妙手略調鈞。歸來也，恨尋棋局，點檢園椿。
滿江紅
作者：草夫人（宋）

清曉新妝，鸞臺畔、潛呼小玉。問阿誰庭院，調長生曲。報道隔鄰人慶壽，新來榮領金花軸。細推來、陽月已將周，惟三宿。陳□頌，年多祝。環珠翠，人如簇。奉金盃相慶，滿斟醽醁。願享麻姑難老福，屢餐王母蟠桃熟。更兒孫、歲歲獻萊庭，藍袍綠。
多麗
作者：遊慈（宋）

約梅花，年年開向華筵。借清香，飛入壽杯中，永祝英賢。才履長、便登八帙，那須要、更待來年。和氣先春，祥風破臘，蓂開七莢正敷妍。君不見，太公此際，猶欲釣磻川。爭知道、副車已辦，西伯來畋。駐東陽、清淡終日，種成桃李森然。向庭闈、緋衣戲彩，更孫。
摸魚兒
作者：靜山（宋）

曉峰高、飛泉如瀑，潛虯鞭駕軒翥。為他一片韓山石，直到紅雲天尺五。想應道、公皆安在來何暮。金川小渚。那韶石參天，郡綱宜錄，為我分南顧。錦衣晝，滿袖尚疑香霧。催人富貴如許。嶺雲見說今如砥，鳳挾九成迎舞。煩道甫。問金鏡鐵胎，還記開元否。封詞寄與。但目送河橋，吟消醉拍，載酒滿江滸。
水龍吟
作者：靜山（宋）

片帆天際歸舟，好風動、吹來訊息。浪間雙漿，回頭春杪，去來幾日。十八灘頭，水飛如舞，石巉如壁。把連檣白粲，等閒卸卻，更呼取、艅艎入。不羨公家事了，羨二難、一番遊歷。江花江水，無邊風月，不知行役。和鬱孤詞，倚崆峒劍，喚醒龍蟄。試問君，過我青原，聽得幾聲羌笛。
滿江紅
作者：劉守（宋）

歸去來兮，要待足、何時是足。榮對辱、飲河鼴鼠，無過滿腹。浴月朝霞紅賽錦，排雲晚岫青如玉。更修筠、與合抱長松，依梅麓。森畫戟，謾符竹。舞袖短，轅駒局。惟繭絲堡障，醫瘡剜肉。節對開爐應去也，釵頭又有長生籙。算歸程、恐到荔枝鄉，已過熟。
江城子
作者：逸民（宋）

秀才落得甚乾忙。冗中秋，悶重陽。百年三萬，消得幾科場。吟配十年燈火夢，新米粥，紫蘇湯。如今且說世平康。收戰場。息欃槍。路斷邯鄲，無復夢黃梁。浪說為農今決矣，新酒熟，菊花香。
江城子
作者：無何有翁（宋）

小年底死路槐忙。嘆蟬聲，早斜陽。今夕何年，白骨照沙場。天上人間都是夢，石中火，鑊中湯。人如今且免秀才康。馳大馬，試長槍。說與兒門，書裡有膏粱。萬萬古來同一月，斫不盡、廣寒香。
沁園春
作者：任翔龍（宋）

客有問餘，號日汝水，逸民者誰。是胸羅星斗，熟知天命，口分造化，妙洩天機。百十日前，再三地說，端的秋來攀桂枝。那時節，果鰲頭高跨，鶚首橫飛。君休說是談非。是則是干支帶得來。也要他有個、讀書種子，一丁不識，富貴何為。報道長安，梅邊春色，早趁東風掠馬蹄。重逢處，辦一封好紙，覓狀元詩。
西江月
作者：程梅齋（宋）

刻木工夫最巧，輿梁底事尤精。玉虹飲水映波明。彼此往來利濟。真個作家手段，從今名播寰瀛。人從鰲背獲安行。鎮作城南景緻。
沁園春
作者：劉省齋（宋）

男子才生，桑弧蓬矢，志期古同。況平生慷慨，胸襟磊落，弛張洞曉，經藝該通。筆掃雲煙，腹儲兵甲，志氣天邊萬丈虹。行藏事，笑不侯李廣，射石誇雄。仰天一問窮通。嘆風虎雲龍時未逢。羨傅巖版築，終符求象，渭濱漁釣，果兆非熊。白額未除，長鯨未膾，臂健何嫌二石弓。天山定，任扶桑高掛，凌閣圖功。
踏莎行
作者：劉仁父（宋）

不假牽絲，何勞刻木。天然容貌施妝束。把頭全仗姓劉人，就中學寫秦城築。伎倆優長，恢諧軟熟。當場喝采醒群目。贈行無以表殷勤，特將謝意標芳軸。
如夢令
作者：劉南翁（宋）

沒計斷春歸路。借問春歸何處。鶯燕也含愁，總對落花無語。春去。春去。門掩一庭疏雨。
賀新郎
作者：勿翁（宋）

庭外瀟瀟雨。對空山、再度端陽，悄無情緒。舊日文君今瘦損，尋舊曲、不成腔譜。更不周郎回顧。尚喜庭萱春未老，捧蒲觴、細細歌金縷。兒女醉，笑還語。醉餘更作婆娑舞。又誰知、靈均心事，菊英蘭露。最苦當年哀郢意，因甚夫君未許。卻枉使、蛾眉見妒。在再章臺才十載，笑關河、失報應旁午。愁讀到，楚辭句。
沁園春
作者：李君行（宋）

三島十洲，移掇者誰，玉城稚仙。解運詩之巧，裁山剪水，用詩之力，斡地迴天。大笑宋初，秀才屋子，著不得官家十萬錢。又誰說，李膺豪放，門號龍門。我家呼喝山川。道今日山春鶯已遷。汝南山頂上，虎毋久臥，秀溪底下，龍莫長眠。打起精神，護持詩府，推出詩城障山邊。山川道，如稚仙肯出，當拜君言。
齊天樂
作者：賦梅（宋）

雕闌曲曲芙蓉水，天然一時瀟灑。露浥冰壺，風搖玉佩，縹緲蓬萊如畫。銀燭欲下。照藻桷翬飛，杏梁虹架。如此規模，杜陵何止萬間廈。明年春燕歸早，捲簾應認得，舊家王謝。袖裡經綸，幕中佳話，高斷雲根誰寫。青冥綜靶。看人在金坡，炬蓮盈把。句憶湘南，淥池明月夜。
臨江仙
作者：易少夫人（宋）

何處甘泉來席上，嫩黃初湯銀瓶。月團嘗罷有餘清。惠山名品在，歌舞暫留停。欲賞壑源新氣味，不應兼進豨苓。此中端有淡交情。相如方病酒，一飲骨毛輕。
臨江仙
作者：易少夫人（宋）

記得高堂同飲散，一標湯罷分攜。絳紗籠影簇行旗。更殘銀漏急，天淡玉繩低。只恐曲終人不見，歌聲且為遲遲。如今車馬各東西。畫堂攜手處，疑夢又疑非。
減字木蘭花
作者：胡平仲（宋）

天然標格。不問青枝和綠葉。彷佛吳姬。酒暈無端上玉肌。怕愁貪睡。誰會傷春無限意。乞與徐熙。畫出橫斜竹外枝。
減字木蘭花
作者：胡平仲（宋）

蘭凋蕙歇。野店酒初嘗竹葉。絕豔幽姿。洗出鉛華見雪肌。雲階月地。憑仗幽人須著意。一夜花飛。一點微酸已著枝。
宴桃源・如夢令
作者：曹遇（宋）

西湖闢暑棹扁舟。忘機狎白鷗。荷香十里供瀛洲。山光翠欲流。歌浩浩，思悠悠。詩成興未休。清風明月解相留。琴聲萬籟幽。
宴桃源・如夢令
作者：曹遇（宋）

廉纖小雨養花天。池光映遠山。蕙蘭風暖正暄妍。歸梁燕翼偏。芳草碧，綠波漣。良辰近禁菸。酒酣午枕興怡然。鶯聲驚夢仙。
驀山溪
作者：曹遇（宋）

鑑湖千頃，四序風光好。拔棹皺漣漪，極目處、青山繚繞。微茫煙靄，鷗鷺點菰蒲，雲帆過，釣舟橫，俱被勞生擾。知章請賜，獨佔心何小。風月本無私，同眾樂、寧論多少。浮家泛宅，它日郊陶朱，烹鱸鱖，酌松醪，吟筆千篇掃。
水調歌頭
作者：曹遇（宋）

造物巧能賦，新臘報花期。江梅清瘦，只是潔白逞芳姿。我欲超君絕類，故學仙家繁杏，穠豔映橫枝。朱粉膩香臉，酒暈著冰肌。玉堂裡，山驛畔，最希奇。誰將絳蠟籠玉，香雪染胭脂。好向歌臺舞榭，鬥取紅妝嬌面，偎依韻偏宜。羌管莫吹動，風月正相知。
西江月
作者：曹遇（宋）

秋霽嫦娥二八，寒光逼散浮雲。小山叢桂吐清芬，猶帶蟾宮風韻。因念兩登仙籍，恩沾雨露方新。汝今妙歲已能文。早折高枝榮奮。
滿江紅
作者：白君瑞（宋）

木落林疏，秋漸冷、芙蓉新拆。傍碧水，曉妝初鑑，露勻妖色。故向霜前呈豔態，想應青女加憐惜。映朝陽、翠葉擁紅苞，閒庭側。巖桂香，隨飄泊。籬菊嫩，陪幽寂。笑春紅容易，被風吹落。滿眼炯然宮錦爛，一身如寄神仙宅。把綠尊、莫惜醉相酬，春工力。
水調歌頭
作者：白君瑞（宋）

涼吹佛衣袂，助我上高臺。雲簷風棟，窗戶絕纖埃。四繞江山雄麓，萬古盤龍踞虎，壯氣銷崖嵬。二水中分遠，艇子自歸來。望白雲，迎碧漢，俯長淮。鐸聲到耳，亭亭孤塔現林隈。煙惹宮城深樹，日照酒樓簾幕，物象眼前排。長嘯下梯徑，欲去更徘徊。
柳梢青
作者：白君瑞（宋）

玉骨冰姿，天然清楚，雪裡曾看。物外幽人，細窺天巧，收入毫端。一枝影落雲箋。便似覺、清風夜寒。試向松窗，待閒一展，俗慮都捐。
風入松
作者：白君瑞（宋）

一冬不見雪花飛。愛日蕩晴暉。臘殘未解寒塘凍，東風細、已露春期。正是年時策馬，相隨村落尋梅。故人別久信音稀。排悶有新詩。雁聲北去江城暖，暗舒展、花柳容儀。屈指燒燈不遠，等閒休鎖雙眉。
念奴嬌
作者：白君瑞（宋）

江干蹭蹬，鎮尋常、懷想京城春色。靜倚山亭凝望處，惟見鳥飛雲幕。拂面埃塵，跳□□□，老卻風流格。年來卻有，短蓑輕棹胸臆。聞與俊逸嬉遊，笙歌叢裡，眷戀中華國。況是韶陽將近也，應辦青驄金勒。豐樂闌干，西湖煙水，遍賞蘇堤側。舉觴須酹，天隅犀渚孤客。
水調歌頭
作者：賈應（宋）

晚日浴鯨海，壁月掛鰲峰。不知今夕何夕，燈火萬家同。樓外芙蕖開遍，人在琉璃裡，語笑隔簾重。對景且行樂，一醉任東風。黃堂宴，春酒綠，豔妝紅。文章太守，和氣都在笑談中。正此觥籌交錯，只恐笙歌未散，溫詔促追鋒。來歲傳柑處，侍宴自從容。
沁園春
作者：楊元亨（宋）

一棹橫江，問訊盟鷗，太守謂誰。道皇華使者，光風灑落。元宵三五，樂與民俱。寶榼金韉，玉梅釵燕，鬥鴨闌干花影嬉。人迎笑，似玉京春淺，長是燈時。風流不減人知。算嶽牧詞人誰似之。把南樓風月，渚宮丘壑，竹西歌舞，行樂濡須。萬斛金蓮，滿城開遍，朵朵留迎學士歸。明年宴，看柑傳天上，月在雲西。
八聲甘州
作者：林實之（宋）

客星堂下水，碧浮空、煙樹幾重重。想故人當日，論情蓬藋，際會雲龍。底事泥塗軒冕，不肯作三公。千仞釣江滸，此意誰同。應笑赤松黃石，效痴兒成事，猶自言功。怎知他箕潁，袖手獨舂容。幸風月、有人料理，自家山叟與溪翁。鳴榔晚，一聲長嘯，相送冥鴻。
水調歌頭
作者：劉源（宋）

幾載滄江夢，此夕復經過。雙臺雙峙如畫，空翠滴晴波。不是先生高節，激起清風千古，漢鼎復如何。矯首望天際，煙樹翠婆娑。危樓下，數不盡，去帆多。人人驚肉生髀，卻日欲揮戈。誰識磯邊泉石，別有壺中天地，煙雨一青蓑。自笑亦華髮，三嘆吊巖阿。
水調歌頭
作者：曾中思（宋）

有客泛輕舸，迤邐到桐廬。山灣水曲，箇中依約是仙區。試喚清江漁父，為問來今往古，興廢事如何。笑指寒煙裡，此是子陵居。漢光武，興皇運，握乾符。客星侵座，方見不與故人疏。自是先生高尚，無限經綸才略，飄泛寄江湖。凜凜亙千載，風月屬樵漁。
水調歌頭
作者：黃子功（宋）

綰纖釣臺下，斂任謁嚴陵。石磯封蘚，一笑挾策獨先登。山獻修蛾幾抹，江繞青羅千頃，今古富春聲。行有二三子，心跡喜雙清。吊羊裘，追往躅，尚儀型。丹青灑落三反，誰動紫垣星。重袖調元大手，歸傲綸巾一線，志不在寒鯨。千載仰風節，鴻鵠自冥冥。
水調歌頭
作者：張嗣初（宋）

名節本來重，軒冕亦何輕。人間兒戲，剛自指點客星明。黃屋龍旗九仞，蒼石漁絲千尺，誰辱又誰榮。會得儻來意，方識古交情。想當時，奇男子，漢真人。龍潛豹隱，胸中同是一經綸。公辦中興事業，我向滄浪學釣，各自寄吾真。誰信往來客，千古誦清名。
水調歌頭
作者：沈明叔（宋）

漢事正猶豫，足跡正跫然。巖陵老子，當時底事動天頑。曾把絲綸一擲，藐視山河九鼎，高議凜人寒。竹帛非吾事，霄漢任騰騫。問雲臺，還得似，釣臺巔。幾年山下，使人猶識漢衣冠。寄語功名餘子，今日成塵何在，百戰亦多艱。一笑桐江上，來往釣名船。
點絳唇
作者：寇寺丞（宋）

春睡騰騰，覺來鴛被堆香暖。起來慵懶。觸目情何限。深院日斜，人靜花陰轉。柔腸斷。憑高不見。芳草連天遠。
減字木蘭花
作者：蘇小小（宋）

別離情緒。萬里關山如底數。遣妾傷悲。未必郎家知不知。自從君去。數盡殘冬春又暮。音信全乖。等到花開不見來。
減字木蘭花
作者：李秀蘭（宋）

自從君去。曉夜縈牽腸斷處。綠遍香階。過夏經秋雁又來。想伊那裡。應也情懷愁不止。渺渺書沈。直至如今沒信音。
採桑子
作者：胡夫人（宋）

與君別後愁無限，永遠團圞，間阻多方。水遠山遙寸斷腸。終朝等候郎音耗，捱過春光。煙水茫茫。梅子青青又待黃。
失調名
作者：竇夫人（宋）

去時梅蕊全然少。
失調名
作者：王嬌姿（宋）

兀自未歸來。
御街行
作者：洛陽女（宋）

一身萍梗隨郵轉。恨歸路、如天遠。近來魂夢也疏人，不似舊時常見。剩衾餘枕，冷清清地，空恁閒一半。
漁家傲
作者：丁羲叟（宋）

十里寒塘初過雨。採蓮舟上誰家女。秋水接雲迷遠樹。天光暮。船頭忘了回來路。卻系蘭舟深處住。歌聲驚散鴛鴦侶。波上清風花上霧。無計去。月明腸斷雙棲去。
蘇幕遮
作者：陶氏（宋）

與君別，情易許。執手相將，永遠成鴛侶。一去音書千萬裡。望斷陽關，淚滴如秋雨。到如今，成間阻。等候郎來，細把相思訴。看著梅花花不語。花已成梅，結就心中苦。
昇平樂
作者：吳奕（宋）

水閣層臺，短亭深院，依稀萬木籠陰。飛暑無涯，行雲有勢，晚來細雨回晴。庭槐轉影，紗廚兩兩蟬鳴。幽夢斷枕，金猊旋熱，蘭炷微薰。堪命俊才儔侶，對華筵坐列，朱履紅裙。檀板輕敲，金樽滿泛，縱交畏日西沉。金絲玉管，間歌喉、時奏清音。唐虞景，盡陶陶沈醉，且樂昇平。
選冠子
作者：楊太尉（宋）

碧眼連車，黃頭間座，望斷故人何處。當時勝麗，舊日繁華，都變虜言胡語。萬里銜冤，幾年埋恨，仔細向誰分訴。對南風凝眸，眺神旌、觸目淚流如雨。今幸會，電掃雷驅，雲開霧斂，一旦青天重睹。桃林臥草，華嶽嘶風，行迓太平周武。洗盡腥羶巷陌。從此追歡，酒杯頻舉。任笙簫聲裡，花朝月夕，醉中歌舞。
多麗
作者：李子申（宋）

好人人。去來欲見無因。記當時、藕香倚暖，豈期蝶散鶼分。到而今、漫勞夢想，嗟後會、慘啼痕。繡閣銀屏，知他何處，一重山盡一重雲。暮天杳、梗蹤萍跡，還是寄孤村。寂寥月，今宵為誰，虛照黃昏。細追思深誠密意，黯然一餉消魂。仗游魚、漫傳尺素，望塞雁、空噎回紋。帳衾寒、香消塵滿，博山瀋水更誰薰。斷腸也、無聊情味，惟有殢芳尊。沈吟久，移燈向壁，掩上重門。
朝中措
作者：閭丘次杲（宋）

橫江一抹是平沙。沙上幾千家。得到人家盡處，依然水接天涯。危欄送目，翩翩去鷁，點點歸鴉。漁唱不知何處，多應只在蘆花。
眼兒媚
作者：危昂霄（宋）

晴雲十丈跨杉溪。偏稱夜涼時。我來正值，一灘月朗，萬木霜飛。謫仙不住人間世，此恨有誰知。何人畫我，倚闌得句，聽水忘歸。
水調歌頭
作者：萬某（宋）

卷盡風和雨，晴日照清秋。南山高處回首，瀟灑一扁州。且向飛霞瀹茗，還歸雲間書院，何幸有從遊。隨分了公事，同樂與同憂。少年事，湖海氣，百尺樓。蕭蕭華髮，歸興只念故山幽。今日聊修故事，□歲大江東去，應念我窮愁。不但蓴鱸□，杜若訪芳洲。
金縷曲・賀新郎
作者：蔡士裕（宋）

怪得梅開早。被何人、香羅剪就，天工奇巧。茅舍竹籬容不得，移向華堂深悄。別一樣、風流格調。玉質冰姿依然在，算暗中、只欠香頻到。著些子，更奇妙。有時來伴金尊倒。幾徘徊、認成真後，又還誤了。費盡東君迴護力，空把芳心縈繞。竟不解、索他一笑。夜月紗窗黃昏後，為愛花、翻被花情惱。個恩愛，負多少。
浦湘曲
作者：蔡士裕（宋）

功名早。步武青雲繚繞。斯文近有成效。絳紗拍拍春風滿，香動一池芹藻。瓜期到。便勇撤皋比，此去應光耀。立登樞要。向紅葉階前紫薇閣，管不負年少。
水調歌頭
作者：覃懷高（宋）

翠蕤插雲表，初意隔仙凡。臨風據案一見，邂逅似開顏。幾欲拿舟九曲，便擬捫參絕頂，直下俯塵寰。聊此稅吾駕，贏得片時閒。問仙人，緣底事，去不還。長風浩浩，何許清夢杳難攀。只有蒼煙古木，好在清湍白石，依舊畫圖間。回首武夷路，杳靄沒雲鬟。
水調歌頭
作者：巴州守（宋）

霽色滿空碧，爽氣正橫秋。登高行樂，□來只說古巴州。掃□塵埃來坐，攜取煙雲杖履，容□□清遊。坐上盡佳客，一醉破千憂。倚虛壁，絕臨□，上層樓。黃花赤葉，鳥□啼斷四山幽。醉裡不知歸去，空有亂雲衰草，落日幾多愁。舞鶴在霄漢，宿鷺點汀洲。
滿江紅
作者：江無□（宋）

使節行秋，算天也、知公風力。長嘯罷、煙雲盡卷，□□□□。重九漢峰黃泛酒，五更泰嶽□觀日。問揚公、去後有誰□，□朝集。大華□，□□□。今古□，□陳跡。甚牛山□□，□□□□。□□□嫌□愒薄，高懷□□□□□。□□□、黃鶴□□□，□相識。
頭盞曲
作者：無名氏（宋）

黃閣方開。金鼎和羹正待梅。
浣溪沙
作者：無名氏（宋）

倦客東歸得自由。西風江上泛扁舟。夜寒霜月素光流。想得故人千里外，醉吟應上謝家樓。不多天氣近中秋。
浣溪沙
作者：無名氏（宋）

北固江頭浪拍空。歸帆一夜趁秋風。月明初上荻花叢。漸入三吳煙景好，此身將過浙江東。夢魂先在鑑湖中。
沁園春
作者：無名氏（宋）

小閣深沈，寸心懷感，暗憶舊時。念母兄貧窘，姻親勸誘，一身權作，七歲為期。及到門闌，小君猜忌，如履輕冰愁過違。多磨難，是房中詬罵，堂上鞭笞。堪悲。命運乖衰。甚長個孩兒朝夜啼。嘆此生緣業，兩餐淡薄，無時無淚，如醉如痴。暗裡相逢，低聲說與，此個恩情休謾為。須知道，聯難為夏竦，不易張祁。
失調名
作者：無名氏（宋）

解下痴條。
王子高六麼大麴・自度曲
作者：無名氏（宋）

夢中共跨青鸞翼。……一簇樓臺。
失調名
作者：無名氏（宋）

十五年來，從事風流府。
誤桃源
作者：無名氏（宋）

砥柱勒銘賦，本贊禹功勳。試官親處分，贊唐文。秀文冥子裡，鑾駕幸並汾。恰似鄭州去，出曹門。
雲鬢松令
作者：無名氏（宋）

鬢雲松，眉葉聚。一闋離歌，不為行人駐。檀板停時君看取。數尺鮫綃，果是梨花雨。鷺飛遙，天尺五。鳳閣鸞坡，看即飛騰去。今夜長亭臨別處。斷梗飛雲，盡是傷情緒。
勝勝慢・聲聲慢
作者：無名氏（宋）

嚴凝天氣，近臘時節，寒梅暗綻疏枝。素豔瓊苞，盈盈掩映亭池。雪中欺寒探暖，替東君、先報芳菲。暗香遠，把荒林幽圃，景緻妝遲。別是一般風韻，超群卉、不待淡盪風吹。雅態儀容，特地惹起相思。折來畫堂宴賞，向尊前、吟詠憐伊。漸開盡，算閒花、野草怎知。
勝勝慢・聲聲慢
作者：無名氏（宋）

寒應消盡，麗日添長，百花未敢先拆。冷豔幽香，分過溪南春色。調酥旋成素蕊，向碧瓊、枝頭勻滴。愁腸斷，怕韶華三弄，雪映溪側。應是酒闌人靜，香散處、惟見玉肌冰格。細細疏風，清態為誰脈脈。芳心向人似語，也相憐、風流詞客。待宴賞，伴嬌娥、和月共摘。
漢宮春
作者：無名氏（宋）

梅萼知春，見南枝向暖，一朵初芳。冰清玉麗，自然賦得幽香。煙庭水榭，更無花、爭染春光。休謾說、桃夭杏冶，年年蝶鬧蜂忙。立馬佇、凝情久，念美人自別，鱗羽茫茫。臨岐記伊，尚帶宿酒殘妝。雲疏雨闊，怎知人、千里思量。除是託、多情驛使，殷勤折寄仙鄉。
漢宮春
作者：無名氏（宋）

雪打風摧。正籬枯壁盡，卻有寒梅。衰柳敗蒲礙眼，喜見芳蕾。江村路曲，問青帘、與酌餘醅。須憑取，東君為我，一枝先寄春來。寂寞槿門牛巷，有清香自倚，不怕低迴。終須會逢賞目，健步移栽。孤芳素豔，敢煩他、蜂蝶相陪。偏愛有、春風靳惜，同時不放花開。
漢宮春
作者：無名氏（宋）

點點江梅，對寒威強出，一弄新奇。零珠碎玉，為誰密上南枝。幽香冷豔，縱孤高、卻遣誰知。惟只有、江頭驛畔，徵鞍獨為遲遲。聊拈粉香重問，問春來甚日，春去何時。移將院落，算應未肯頭低。無人共折，傍溪橋、雪壓霜欺。君不見、長安陌上，只誇桃李芳菲。
鼓笛慢・水龍吟
作者：無名氏（宋）

雪霏冰結霜凝，是誰透得春工意。南枝向暖，江邊嶺上，獨先眾卉。閒態幽姿，綠窗紅蒂，粉英金蕊。念冰膚秀骨，人間要見，除非是、真仙子。羌管且休橫吹。待佳人、新妝初試。鸞臺曉鑑，人花相對，何須更比。疏影橫斜，暗香浮動，月低風細。又豈知，漸結枝頭翠玉，有和羹美。
鼓笛慢・水龍吟
作者：無名氏（宋）

去年今日關山路，疏雨斷魂天氣。據鞍驚見，梅花的皪，籬邊水際。一枝折得，雪妍冰麗，風梳雨洗。正水村山館，倚闌愁寄，有多少、春情意。好是孤芳莫比。自不分、歌梁舞地。砌香砌影，高禪文友，清談相對。琴韻初調，瀹甌催渝，爐薰欲試。向此時，一段風流，付與晉人標緻。
鼓笛慢・水龍吟
作者：無名氏（宋）

淡煙池館，霜飈乍緊，又是年華暮。黃花老盡，丹楓舞困，江梅初吐。點綴南枝，暗傳春信，玉苞微露。憑危闌空斷，誰家素臉，遙山遠、空凝佇。昨夜一枝開處。正前村、雪深幽曙。看來只恐，瑤臺雲散，玉京人去。庾嶺寒餘，漢宮妝曉，飛堆行雨。仗誰人惜取，孤芳雅緻，作春光主。
念奴嬌
作者：無名氏（宋）

雨肥紅綻，把芳心輕吐，香噴清絕。日暮天寒，獨自倚修竹，冰清玉潔。待得春來，百花若見，掩面應羞殺。當風抵雨，犯寒則怕吹霎。瀟瀟愛出牆東，途中遙望，已慰人心渴。鬥壓闌干，人面共花面，難分優劣。嚼蕊尋香，凌波微步，雪沁吳綾襪。玉纖折了，殢人須要斜插。
念奴嬌
作者：無名氏（宋）

歲華漸杪，又還是春也，難禁愁寂。欲探疏梅，獨自個、尋訪山村水驛。路轉溪斜，竹低牆短，應是瑤姬宅。玉蕤不動，月輪寒浸國色。回首故國風光，只因清好，重作江南客。堪笑廣平，爭解我、羈旅芳心脈脈。不借鉛華，枝頭雪霽，愈見香肌白。高樓且住，恁渠一弄羌笛。
念奴嬌
作者：無名氏（宋）

蘭枯蕙死，向竹齋深處，誰傳訊息。霜雪叢中渾似個，縹緲吳人標格。絳萼微深，瓊苞不露，自與塵凡隔。黃昏遙見，一枝煙淡籠白。曾記霧閣雲窗，輕飛香篆，佳句應難得。道韞能文，終未勝、瀟灑風流姿質。待到春來，滿城桃李，相併無顏色。殷勤祝付，畫樓休品長笛。
洞庭春色・沁園春
作者：無名氏（宋）

絳萼欺寒，暗傳春信，一枝乍芳。向籬邊竹外，前村雪裡，青梢猶瘦，疏影溪傍。惹露和煙凝酥豔，似瀟灑玉人初試妝。江南路，有多情佇立，回盡柔腸。倚樓最難忘處，正皓月、千里流光。縱廣平心勁，難思麗句，少陵詩興，猶愛清香。休怪東君先留意，問他日和羹誰又強。還輕許，笑凌空檜影，松蔭交相。
沁園春
作者：無名氏（宋）

山驛蕭疏，水亭清楚，仙姿太幽。望一枝穎脫，寒流林外，為傳春信，風定香浮。斷送光陰，還同昨夜，葉落從知天下秋。憑闌處，對冰肌玉骨，姑射來遊。無端品笛悠悠。似怨感長門人淚流。奈微酸已寄，青青杪，助當年太液，調鼎和饈。樵嶺漁橋，依稀精彩，又何藉紛紛俗士求。孤標在，想繁紅鬧紫，應與包羞。
真珠髻
作者：無名氏（宋）

重重山外，苒苒流光，又是殘冬時節。小圓幽徑，池邊樓畔，翠木嫩條春別。纖蕊輕苞，粉萼染、猩猩鮮血。乍幾日，好景和風，次第一齊催發。天然香豔殊絕。比雙成皎皎，倍增芳潔。去年因遇東歸使，指遠恨、意曾攀折。豈謂浮雲，終不放、滿枝明月。但嘆息，時飲金鍾，更繞叢叢繁雪。
遠朝歸
作者：無名氏（宋）

新律才交，早舊梢南枝，朱汙粉膩。煙籠淡妝，恰值雨膏初細。而今看了，記他日、酸甜滋味。多應是，伴玉簪鳳釵，低椏斜墮。迤邐。對酒當歌，眷戀得芳心，竟日何際。春光付與，尤是見欺桃李。叮嚀寄語，且莫負、尊前花底。拚沈醉，盡銅壺、漏傳三二。
擊梧桐
作者：無名氏（宋）

雪葉紅凋，煙林翠減，獨有寒梅難並。瑞雪香肌，碎玉奇姿，迥得佳人風韻。清標暗折芳心，又是輕洩，江南春信。最好山前水畔，幽閒自有，橫斜疏影。盡日憑闌，尋思無語，可惜飄瓊飛粉。但悵望、王孫未賞，空使清香成陣。怎得移根帝苑，開時不許眾芳近。免教向、深巖暗谷，結成千萬恨。
泛蘭舟
作者：無名氏（宋）

霜月亭亭時節，野溪開冰灼。故人信付江南，歸也仗誰託。寒影低橫，輕香暗度，疏籬幽院何在，秦樓朱閣。稱簾幕。攜酒共看，依依承醉更堪作。雅淡一種天然，如雪綴煙薄。腸斷相逢，手拈嫩枝，追思渾似，那人淺妝梳掠。
十月梅・十月桃
作者：無名氏（宋）

千林凋盡，一陽未報，已綻南枝。獨對霜天，冒寒先佔花期。清香映月浮動，臨淺水、疏影斜敧。孤標不似，綠李夭桃，取次成蹊。縱壽陽、妝臉偏宜。應未笑、天然雅態冰肌。寄語高樓，憑欄羌管休吹。東君自是為主，調鼎鼐、終付他時。從今點綴，百草千花，須待春歸。
驀山溪
作者：無名氏（宋）

冰肌玉骨，不與凡花數。一點破清香，這心情、更誰為主。愁春歸晚，時被雨廉纖，瓊枝上，淚淋浪，似恨孤芳處。幽姿標格，獨向江頭路。擬待使君來，把芳心、丁寧分付。疏籬茅舍，回首試輕辭，爭望遠，嫁東風，對玉堂同處。
驀山溪
作者：無名氏（宋）

梅傳春信，又報年華晚。昨夜半開時，似雪到、梢頭未遍。凝酥綴粉，綽約玉肌膚，香黯淡，月朦朧，誰是黃昏伴。故園深處，想見孤根暖。千里未歸人，向此際、只回淚眼。憑誰為我，折寄一枝來，凝睇久，俯層樓，忍更聞羌管。
驀山溪
作者：無名氏（宋）

素苞淡注。自是東君試。占斷隴頭光，正雪裡、前村獨步。一枝竹外，日暮怯輕寒，山色遠，水聲長，寂寞江頭路。小橋斜渡。人靜銷魂處。淡月破黃昏，影浮疏、清香暗度。竹籬茅舍，斜倚為誰愁，應有恨，負幽情，惟恐風姨妒。
驀山溪
作者：無名氏（宋）

沙塘水淺，又一番春信。玉骨不知寒，親修篁、幾苞隱映。幽香荏苒，不讓灑薔薇，彎月冷，漫漣漪，雲斷暗香影。朱扉深處。謝絕塵埃境。百草未開花，□煢然、教伊孤冷。東風世態，只戀碧桃枝，曲玉管，且休吹，免使成遺恨。
驀山溪
作者：無名氏（宋）

前村昨夜，先報春訊息。庾嶺一枝開，見行人、頻頻顧惜。東君布巧，妝蕊似裁□，疏竹外，小溪邊，雪裡藏春色。朔風吹綻，不假和風拆。根暖獨亨嘉，向百花、頭先佔得。高樓羌笛，且勸莫悽然，協帝夢，起商巖，須盡調羹力。
驀山溪
作者：無名氏（宋）

冰肌玉骨，不假鉛黃借。豈是佔年芳，又只恐、嫌春不嫁。十分清瘦，可有閒愁，沙路晚，雪村晴，半幅江南畫。林間繫馬，曾憶關山夜。醉袖惹香歸，誤幾回、燈前嬌雅。如今老矣，無計奈春何，人去後，獨來時，風月閒亭榭。
驀山溪
作者：無名氏（宋）

前村雪裡，度一枝春信。況自佔年芳，淡妝梳、常嫌脂粉。櫻唇輕捧，何似鶴頭紅，香陣陣。回輿認。摘有金卮醞。佳人嗅處，微把香塵噴。懊惱故無言，使人□、重重再問。它年寄與，惟有隴頭人，春未困。香尤嫩。好與添風韻。
驀山溪
作者：無名氏（宋）

郊居牢落，一水流清淺。憶得去年冬，數枝梅、低臨水畔。今朝重見，把酒祝東風，和雪看。整凝眸，宛若江南岸。浮生瞥爾，勸汝休嗟嘆。不覺失芳心，柳腰□、纖纖仍換。一朝光景，休恁作渾閒，春不遠。且追遊，又辦尋芳宴。
驀山溪
作者：無名氏（宋）

重黎默運，可意縈人處。清楚玉蕤仙，獨幽棲、村溪月塢。冰腮露鬢，佳致在西湖，月出早，雪消遲，立馬紅牆序。寒梢微萼，點點蠅頭許。欲露小檀心，似生怕、施硃紅紫。返魂香細，堪吊獨醒人，臨澤國，襲清風，且詠離騷句。
驀山溪
作者：無名氏（宋）

前村雪裡，漏洩春光早。似待故人來，束芳心、幽香未老。溪邊昨夜，雨過卻參橫，雲旖旎，玉玲瓏，不遣纖塵到。無情有意，寂寞誰知道。幽夢覺來時，淡無言、風清月暸。何郎去後，憔悴少新詩，空悵望，倚樓人，玉笛霜天曉。
驀山溪
作者：無名氏（宋）

竹籬茆舍，底是藏春處。玉蓓鎖檀心，帶黃昏、輕煙細雨。神清骨瑩，端似雪堂仙，臨歲晚，傲寒威，寂寞江村住。瓊林閬苑，有信終歸去。冷暖笑凡情，辨南枝、北枝幾許。靈芳絕豔，知肯為誰容，東閣裡，西湖畔，總與花為主。
驀山溪
作者：無名氏（宋）

歲寒遼邈，望斷江南信。牆外一枝斜，對蘭堂、綺羅隱映。水清月淡，疑是壽陽妝，煙浪急，小橋橫，點點疏清影。天姿瀟灑，不減瑤臺韻。占斷玉樓春，被松筠、笑他孤冷。幽人何在，無處覓餘寒，疏雨過，淚痕深，枉了衷腸恨。
驀山溪
作者：無名氏（宋）

危欄獨倚，往事思量遍。回首掩朱扉，斂雲鬢、閒拈針線。輕羅碎翦，縫個小梅花，燈閃閃，夜沈沈，玉指輕輕拈。寒苞素豔，渾似枝頭見。半拆與初開，誰贏得、江南手段。玉冠斜插，惟恨欠清香，風動處，月明時，不怕吹羌管。